1)

regulas 3. pantu aizstāj ar šādu: “3. pants Fitosanitārā pārbaude un ziņošana 1. Visas preces, kas sastāv no augiem, augu produktiem un citiem objektiem, kas norādīti Komisijas Īstenošanas regulas (ES) 2019/2072 (*1) XI pielikuma A un B daļā, ražošanas, novākšanas un tirdzniecības posmā pārbauda Komisijas iecelti neatkarīgi fitosanitārie eksperti, kuri nosūtīti ar Tehniskās palīdzības un informācijas apmaiņas instrumentu (TAIEX) un sadarbojas ar Kipras turku tirdzniecības kameru Regulas (EK) Nr. 866/2004 īstenošanā (“eksperti”), lai pārliecinātos, ka: a) tie ir brīvi no Regulas (ES) 2019/2072 II pielikumā norādītajiem Savienības karantīnas organismiem, b) Savienības reglamentēto nekarantīnas organismu klātbūtne tajos nepārsniedz pieļaujamo līmeni atbilstoši Regulas (ES) 2019/2072 IV pielikumam, c) tie atbilst minētās regulas VII pielikumā izklāstītajām prasībām attiecībā uz ievešanu Savienībā un d) tie atbilst Regulas (ES) 2019/2072 V pielikumā izklāstītajiem pasākumiem, ar kuriem novērš reglamentēto nekarantīnas organismu klātbūtni uz konkrētiem stādāmiem augiem. Attiecīgā gadījumā viņi pārbauda arī visus augus, augu produktus un citus objektus, kas norādīti Īstenošanas regulas (ES) 2019/2072 XII pielikumā, lai pārliecinātos, ka tie ir brīvi no attiecīgajiem aizsargājamās zonas karantīnas organismiem, kas norādīti minētās regulas III pielikumā. 2. Attiecībā uz kartupeļiem iepriekš minētie eksperti pārbauda, vai sūtījumā esošie kartupeļi ir audzēti tieši no sēklas kartupeļiem, kas sertificēti kādā no dalībvalstīm, vai arī no sēklas kartupeļiem, kas sertificēti kādā citā valstī, no kuras saskaņā ar Īstenošanas regulas (ES) 2019/2072 VI pielikumu stādīšanai paredzētus kartupeļus Savienībā ievest nav aizliegts. 3. Ja eksperti konstatē, ka, cik viņiem zināms un ciktāl ir iespējams konstatēt, attiecīgie sūtījumā ietvertie augi, augu produkti vai citi objekti atbilst 1. un 2. punkta prasībām un attiecīgajām prasībām un kontrolēm, kas norādītas Regulas (EK) Nr. 866/2004 II pielikumā, viņi: a) sagatavo ziņojumu ar konstatējumiem, pilnīgi aizpildot šīs regulas III pielikumā sniegto veidlapu, un vismaz viens no ekspertiem to pienācīgi paraksta, kā arī b) ziņojumu pielikuma veidā pievieno šīs regulas 2. pantā minētajam pavaddokumentam. Ekspertiem nav jāsastāda “Fitosanitārās pārbaudes ziņojums” par stādīšanai paredzētiem augiem, tai skaitā stādīšanai paredzētiem Solanum tuberosum L. gumiem. 4. Eksperti pēc tam aizplombē kravas automašīnas vai citus transportlīdzekļus tā, lai nepieļautu sūtījuma atvēršanu, līdz tas šķērso robežlīniju. Preces, uz kurām attiecas šis pants, drīkst pārvest pāri robežlīnijai tikai tad, ja ir izpildītas 3. punkta a) un b) apakšpunkta prasības. 5. Pēc sūtījuma saņemšanas apgabalos, kurus Kipras Republikas valdība kontrolē, kompetentajām iestādēm tas jāpārbauda. Attiecīgā gadījumā “Fitosanitārās pārbaudes ziņojumu” aizstāj ar augu pasi atbilstoši Eiropas Parlamenta un Padomes Regulas (ES) 2016/2031 (*2) 79. panta 1. punkta un 80. panta 1. punkta noteikumiem. (*1) Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.)." (*2) Eiropas Parlamenta un Padomes Regula (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).”;"